Leijonat sai tahtonsa läpi – Patrik Laine saa kiertää sääntöjä MM-kisoissa

Patrik Laine sai erikoisluvan MM-kisoihin.

Leijonien nuorin pelaaja Patrik Laine saa pelata jääkiekon MM-kisoissa poikkeusluvalla ilman ristikkoa eli ns. häkkikypärää. Laine täytti hiljattain 18 vuotta.

Kansainvälisen jääkiekkoliiton IIHF:n sääntöjen mukaan vuonna 1998 syntyneet pelaajat eivät saa pelata ilman häkkiä tämän kiekkokauden aikana. Suomi haki kuitenkin Laineelle poikkeuslupaa perjantaina alkaviin miesten MM-kisoihin.

IIHF:n Dave Fitzpatrick vahvisti Suomen jääkiekkoliitolle tiistaina, että erikoislupa myönnettiin. Tiedottaja Henna Malmberg kertoi asiasta Ilta-Sanomille Leijonien aamujäiden yhteydessä.

Laine harjoitteli tiistain aamujäillä samassa ketjussa Aleksander Barkovin ja Jussi Jokisen kanssa. Suomi pelaa tiistai-iltana viimeisen harjoituspelinsä ennen MM-turnausta. Leijonat kohtaa USA:n Hartwall-areenassa kello 18.30.

SM-liigassa teinitähti sai jo pelata ilman häkkiä, sillä liigan säännöt poikkeavat kansainvälisistä säännöistä tässä asiassa.

Ilta-Sanomat uutisoi varhain tiistaiaamuna, että Jääkiekkoliitto hakee Laineelle erikoislupaa MM-kisoihin. Iltalehti kertoi tiistaina ensimmäisenä, että lupa myönnettiin.